የኢትዮጵያና ቼክ ሪፐብሊክ ሁለትዮሽ ግንኙነታቸው ተጠናክሮ መቀጠሉ ተገለጸ
 – ኢትዮጵያና ቼክ ሪፐብሊክ ረጅም ዓመታት ያስቆጠረውን ግንኙነታቸውን አጠናክረው መቀጠላቸውን የቼክ ሪፐብሊክ ምክትል ውጭ ጉዳይ ሚኒስትር ፔተር ድሩላክ ገለጹ።ድሩላክ ከዋልታ ጋር ባደረጉት ቃለ-ምልልስ እንደገለጹት የኢትዮጵያና ቼክ ሪፐብሊክ  ሁለትዮሽ ግንኙነት ጤናማና ታሪካዊ መሆኑንና በአሁኑ ወቅትም ግንኙነቱ ተጠናክሮ መቀጠሉን ተናግረዋል።እንደ ምክትል የውጭ ጉዳይ ሚኒስትሩ ማብራሪያ በሁለቱም አገራት የመንግሥታት ለውጥ የተከሰተ ቢሆንም የአገራቱ ግንኙነት የጋራ ጥቅምን ባስጠበቀ መልኩ መቀጠሉንና ወደፊቱንም ተጠናክሮ እንደሚቀጥል ገልጸዋል።ሁለቱ አገራት የፋሺስትና የናዚ ጦርን በመፋለም ለለውጥ የታገሉ አገራት መሆናቸው ይመሳሰላሉ ያሉት ምክትል የውጭ ጉዳይ ሚኒስትሩ ሁለቱ አገራት አሁን በልማት ይበልጥ ለመጓዝ በንግድ ፣ ኢንቨስትመንት ፣ ንግድና ፖለቲካዊ መስክ ይበልጥ ለማሳደግ መስራት ይጠበቅባቸዋል ብለዋል።ኢትዮጵያ በሰላምና በፀጥታው ዘርፍ በአፍሪካ እየተጫወተች ያለውን ሚና የአውሮፓ ህብረት ፣ ኔቶና አገራቸው አድናቆት እንዳላት የገለጹት ምክትል የውጭ ጉዳይ ሚኒስትሩ ለወደፊትም በጋራ ለመስራት ከፍተኛ ፍላጎት እንዳላቸው ገልጸዋል።ምክትል የውጭ ጉዳይ ሚኒስትሩ ባለፈው ሳምንት በኢትዮጵያ ጉብኝት ከማድረጋቸውም በላይ የኢትዮጵያ ዓለም አቀፍ የሰላምና የልማት ኢንስቲቱዩት ባዘጋጀው ውይይት ላይ ተጋብዘው ስለአገራቸው ታሪክ ጥናታዊ ጽሁፍ ማቅረባቸው የሚታወስ ነው።